Pressemeddelelse - Arkitema Architects - Besøgscenter Hammershus

**Arkitema vinder den prestigefulde konkurrence om et nyt “Besøgscenter Hammershus” på Bornholm**

**Hvordan udformer man et moderne besøgscenter til et af de vigtigste fortidsminder i Danmark? Arkitema fandt løsningen på stedet! Vinderforslaget er et hus, der med en dyb respekt for fortidsmindet og for stedet etablerer et diskret besøgscenter af høj arkitektonisk kvalitet. I dag afholdes præmieoverrækkelse, hvor Arkitema i team med Ingeniørfirmaet Buro Happold og TransformationsLab v/arkitekt Christoffer Harlang netop er blevet udpeget som vindere.**

**En eftertragtet konkurrence**

Det nye besøgscenter til 45 mio. kr. indeholder bl.a. udstilling, café og skolestuer og skal betjene omkring 500.000 årligt besøgende. I alt søgte 53 tegnestuer om at være med i konkurrencen om det nye besøgscenter. Seks teams blev herefter udvalgt, og Arkitema er i dag blevet kåret som den endelige vinder.

**Et besøgscenter der integreres i landskabet**

“Vores forslag underordner sig naturen og lader Hammershus være det væsentligste. Samtidig udnytter vi beliggenheden optimalt, så der fra besøgscentret er fuld fokus på Hammershus. Set fra Hammershus fremstår det kommende besøgscenter som et tilskud til landskabet, en integreret del til naturen. En værdig tilføjelse,” fortæller partner og arkitekt hos Arkitema, Poul Schülein.

Helt konkret integreres besøgscentrets tag i naturen, hvor det fortsætter stiforløbet i området og etablerer en landskabelig tribune med gode sidde- og opholdsmuligheder - og med en fantastisk udsigt til borgruinen. Taget etablerer en offentlig plads, der giver noget tilbage til stedet ved at være til rådighed for den besøgende både sommer og vinter, nat og dag – et inviterende kulturelt aftryk i landskabet.

**Materialer der understreger omgivelserne**

“Vi har tegnet et enkelt hus med en langstrakt plan, der nænsomt placerer sig i terrænet, og hvor taget spiller en vigtig rolle. Samtidig er husets materialer taget fra området. Vi har valgt enkle træmaterialer og beton. Denne beton består af klippe-granulat fra den skrænt vi graver ud for at skabe plads til huset. Vi har tegnet et hus, der både form - og materialemæssigt værner om og iscenesætter sin historiske kontekst,” afslutter Poul Schülein.

Mod skrænten placeres de praktiske funktioner, og til den modsatte side åbner huset sig med store vinduespartier mod den fantastiske udsigt til Hammershus fæstningen, til landskabet og mod havet.

De fem andre prækvalificerede teams var Vandkunsten, KHR, Julian De Smedt, Cubo samt Entasis. Besøgscentret indvies foråret 2016.

**Data:**

Adresse: Hammershus, Bornholm  
År: 2013 (konkurrenceår)  
Omfang: 1355 kvm  
Bygherre: Skov- & Naturstyrelsen  
Arkitekt: Arkitema  
Landskab: arkitema  
Ingeniør: Buro Happold  
Øvrige: Professor Christoffer Harlang  
Præmering: 1. præmie i indbudt EU konkurrence 2013